钦定古今图书集成/明伦汇编/氏族典/第052卷 > 《廖用贤尚友录》 > 韦瑱
## 钦定古今图书集成/明伦汇编/氏族典/第052卷 > 《廖用贤尚友录》 > 韦瑱

按《周书韦瑱传》，“瑱字世珍，京兆杜陵人也。世为三辅
著姓。曾祖惠度，姚泓尚书郎。随刘义真过江，仕宋为
顺阳太守。后归魏，拜中书侍郎。祖千雄，略阳郡守。父
英，代郡守。瑱起家太尉府法曹参军，累迁谏议大夫、
冠军将军。太祖为丞相，加前将军，转行台左丞。从复
弘农，战沙苑，又从战河桥。大统八年，镇蒲津关，寻除”
蒲州总管府长史。顷之，征拜鸿胪卿，以望族兼领乡
兵。迁大都督、通直散骑常侍，行京兆郡事。魏恭帝二
年，赐姓宇文氏。三年，除瓜州诸军事、瓜州刺史。瑱雅
性清俭，兼有武略，蕃夷赠遗，一无所受，人畏服，不敢
为寇。孝闵帝践祚，进爵平齐县伯。秩满还京，进授侍
中、骠骑大将军、开府仪同三司。武成三年卒。